གོང་གི་ལེ་ཚན་ནང་བརྗོད་པ་ལྟར་སྨན་རྙིང་གི་བྲིས་རྒྱུན་ཡིན་པའི་རྫོང་རྒྱབ་ཀླུ་ཁང་ནང་གི་ཁྱོན་ཐོག་བརྩེགས་གསུམ་ལ་དབྱེ་བའི་ཐོག་བརྩེགས་གཉིས་པའི་ལྡེབས་བྲིས་ཀྱི་བརྩམས་བྱའི་ནང་དོན་པད་མ་འོད་འབར་གྱི་རྣམ་ཐར་དང་འགྲོ་བ་བཟང་མོའི་རྣམ་ཐར་ཁག་གཉིས་ལྷ་ཁང་གཅིག་ནང་དུས་གཅིག་ཏུ་མཇལ་རྒྱུ་ཡོད་ལ་བོད་ཀྱི་དགོན་སྡེ་གཞན་དུ་དུས་དང་རྣམ་པ་ཀུན་ཏུ་མཇལ་རྒྱུ་ཡོད་པའི་སྟོན་པའི་འཁྲུངས་རབས་དང་མཛད་བརྒྱ་བཞིན་རྫོང་རྒྱབ་ཀླུ་ཁང་གི་ལྡེབས་བྲིས་ཀྱང་མུ་འབྲེལ་རི་མོའི་བྲིས་རྒྱུན་གྱི་རྣམ་པ་སྤྱད་ནས་བྲིས་པ་གང་ཞིག་ད་དུང་གཞན་དགོན་སྡེའི་ལྡེབས་བྲིས་དང་མི་འདྲ་བར་རི་མོའི་ནང་དོན་ཁག་ལྡེབས་བྲིས་སྟེང་དུ་སྟབས་བདེ་བའི་གསལ་བཤད་བོད་ཡིག་ནས་ལག་བྲིས་ཀྱིས་ཡི་གེ་བྲིས་འདུགལྷག་པར་དུ་ད་ལྟ་འོད་སྟོང་འཕྲོ་བའི་དུས་བཟང་འདིར་གཞན་མི་རིགས་དང་འདྲ་བར་གངས་རིའི་ལྗོངས་ན་མཁས་བརྒྱ་འགྲན་གླེང་དང་མེ་ཏོག་མཉམ་བཞད་ཀྱི་སྐབས་དང་བསྟུན་ནས་བོད་ཀྱི་ལོ་རྒྱུས་དང་རིག་གནས་སྒྱུ་རྩལ་སོགས་ལ་ཞིབ་འཇུག་གནང་མཁན་གྱི་སྐྱེ་བོ་རྣམས་ལ་རྫོང་རྒྱབ་ཀླུ་ཁང་གི་ལྡེབས་བྲིས་ཀྱིས་དཔྱད་གཞི་ཤིན་ཏུ་ལེགས་པོ་ཞིག་མཁོ་འདོན་བྱ་ཡོད་ལ།ལྷག་པར་རྫོགས་ཆེན་རྩ་རླུང་རིག་པའི་གནས་ལ་ཞིབ་འཇུག་གནང་མཁན་རྣམས་ལ་འཚོ་བཅུད་ལྡན་པའི་ཞིམ་ཟས་གཅིག་སླར་མཁོ་འདོན་བྱས་པ་གསོས་སུ་འགྱུར་ངེས།